Jong man verdrink in see by Strand | Maroela Media
Die Nasionale Seereddingsinstituut (NSRI) het in 'n verklaring gesê hulle is na die strand ontbied nadat ooggetuies gesien het hoe die man alleen geswem het voordat hy onder die water verdwyn het.
'n Reddingsboot is dadelik die see in gestuur, terwyl 'n helikopter ook met die soektog gehelp het. Volgens die NSRI was polisiebeamptes, paramedici, reddingsdienste van die Wes-Kaapse gesondheidsdepartement en polisieduikers ook by die reddingspoging betrokke.
Terwyl die soektog aan die gang was, het 'n lewensredder wat van diens af was, maar naby die toneel branderplank gery het, die man se liggaam in die water gewaar en die reddingspanne se aandag getrek. Polisieduikers het die liggaam uit die water gehaal.
Volgens die NSRI word vermoed dat die man, 'n 20-jarige Somaliese inwoner van Kuilsrivier, waarskynlik deur 'n seestroom meegesleur is voordat hy onder die water verdwyn het.
'n Geregtelike doodsondersoek is begin. Die man se familie word deur traumaberaders van die polisie bygestaan.